«Дунейр псоми я зэхуэдэщ»
ИлъэсыщIэм дытехьэн и пэ къихуэу псапэ зыщIахэм ящыщщ IэщэкIэ зэщIэузэда IуэхущIапIэхэр. УФ-м и Лъэпкъ гвардием КъБР-м щиIэ и къудамэм, КъБР-м СпортымкIэ и министерствэм, Къэбэрдей-Балъкъэр Республикэм Печатымрэ цIыхубэ коммуникацэхэмкIэ и къэрал комитетым, КъБР-м и МВД-м экстремизмэм пэщIэтынымкIэ и цент-рым я жэрдэмкIэ, «ДЮСАШ» спорт школым и гъэсэнхэр СОБР-м и хэщIапIэм ирагъэблагъэри, я нэгу зрагъэужьащ.
Я узыншагъэмкIэ сэкъат зиIэ сабийхэм къыхузэрагъэпэща зэIущIэм хэтащ Къэбэрдей-Балъкъэр Республикэм спортымкIэ и министр Хъущт Аслъэнбэч, КъБР-м экстремизмэмрэ терроризмэмрэ япэщIэтынымкIэ и министр Къуэшырокъуэ Залым, УФ-м и Лъэпкъ гвардием КъБР-м щиIэ и къудамэм и унафэщI Макитов Муссэ сымэ.
КъулыкъущIэхэр сабийхэм ехъуэхъуащ илъэсыщIэр яхуэугъурлыну. Концерт ирагъэплъа, зэпрагъэуа сабийхэм я нэгу зиужьауэ, саугъэт иратам щыгуфIыкIыу зэбгрыкIыжащ.
Мы зэIущIэм псалъэ гуапэ щыжраIащ псэемыблэжу зи сабий сымаджэм дэлажьэ, зезыгъэужь адэ-анэхэмрэ гъэсакIуэхэмрэ. Нэгъабэ спортымкIэ ехъулIэныгъэ къэзыгъэлъэгъуа сабийхэмрэ абыхэм я адэ-анэхэмрэ фIыщIэ тхылъхэмрэ тыгъэхэмкIэ ягъэлъэпIащ. УФ-м и Лъэпкъ гвардием КъБР-м щиIэ и къудамэм и Управленэм и лэжьакIуэхэм Iэнэ къагъэуври, сабийхэр ягъэшхащ.
Дыгулыбгъу Азрэт.
